Les adhesions al manifest per demanar al rector de la Universitat de Lleida (UdL), Roberto Fernández, que es replantegi la negativa a donar suport al referèndum de l'1 d'octubre ja arriben a les 542. Des de dimarts al migdia que està en funcionament una web que compta amb un aplicatiu que permet sumar suports a aquest manifest de mínims que demana la realització d'una consulta en línia a tota la comunitat universitària, mitjançant el campus virtual, perquè aquesta es pugui pronunciar sobre si es vol que la UdL s'adhereixi o no al Pacte Nacional pel Referèndum. La crida a sumar adhesions va dirigida al Personal d'Administració i Serveis (PAS), professorat i estudiantat. El passat 15 de juny el consell de govern de la UdL va rebutjar l'adhesió al Pacte i va situar la de Lleida com l'única universitat catalana que no li dóna suport. El manifest mostra el desacord amb la decisió presa pel consell de govern i demana al rector que faci una consulta virtual sobre la qüestió entre tota la comunitat universitària. En declaracions a l'ACN, la professora d'Història Contemporània Antonieta Jarne, va avançar dilluns que una cinquantena de professors i altres membres de la comunitat estaven treballant en l'elaboració d'aquest manifest i plataforma virtual per sumar adhesions després del malestar que havia generat la decisió del consell de govern. Jarne va assenyalar que el aquest òrgan no és prou plural per prendre una decisió d'aquestes característiques i per això va emplaçar al rector a fer-ho a través del Claustre o una consulta virtual.

Summary: El manifest per demanar al rector de la UdL que es replantegi el no suport al referèndum ja supera les 500 adhesions


L'Hospital Sant Joan de Déu, amb el suport de la Fundació Leo Messi, la Fundació del FC Barcelona i l'escola de negocis IESE, ha impulsat una campanya de recaptació de fons per la construcció a Barcelona del centre d'oncologia pediàtrica més gran d'Europa i el tercer del món. Així, la campanya té per objectiu recaptar els 30 milions que costarà el nou hospital, que, amb una superfície de 5.137 metres quadrats, es construirà a tocar de l'Hospital Sant Joan de Déu i tindrà capacitat per atendre uns 400 pacients a l'any, un 30% més dels que atén actualment l'hospital. Manel del Castillo, director gerent de l'Hospital Sant Joan de Déu, ha destacat que el nou centre ha de permetre incrementar la taxa de curació en casos de càncer infantil, que actualment és del 80%, crear nous medicaments i disminuir les seqüeles dels nens i nenes tractats. Si els terminis es compleixen, les obres del nou hospital començaran el tercer trimestre d'aquest any i en un any i mig podria entrar en funcionament.

Summary: Barcelona acollirà l'hospital especialitzat en càncer infantil més important d'Europa i el tercer del món


Els Bombers de la Generalitat han fet quatre rescats aquest matí de diumenge a Barcelona, Olesa de Montserrat (Baix Llobregat), Roda de Berà (Tarragonès) i els gorgs de La Febró (Alt Camp) i un més a la tarda durant el descens de dos escaladors de la via al Torrent del Lloro, al Bruc (Anoia). Dos dels primers afectats eren excursionistes: la primera, prop de les dues del migdia (13.56 hores) ha estat rescatada amb una dotació aèria i una terrestre dels Bombers després de caure en una zona de difícil accés als gorgs de La Febró i patir una possible fractura de turmell, i un cop rescatada ha estat traslladada pel SEM a Reus. La segona excursionista ha estat una dona accidentada a un quart de tres del migdia a l'ermita de Sant Salvador de les Espases, a Olesa de Montserrat, que tenia una possible lesió de turmell i que ha estat traslladada a Martorell pel SEM. (En aquesta actualització s'afegeix un rescat més després de noves informacions dels Bombers) Els Bombers han rescatat, també, un home caigut entre les roques de l'espigó del Fòrum de Barcelona, que prop de les 8 del matí a avisat que estava ferit i no podia sortir pel seu propi peu. Se l'ha rescatat amb trípode i se l'ha traslladat amb helicòpter a l'Hospital de Bellvitge. El quart rescatat del matí de diumenge ha esta un ciclista accidentat a Roda de Barà que pateix una possible lesió medul·lar. Després de fer les tasques de suport d'estabilització i immobilització del ferit fins que s'ha pogut fer l'extracció, el SEM l'ha traslladat a Bellvitge. A la tarda hi ha hagut una operació més dels Bombers, que han rescatat dos escaladors –que han resultat il·lesos– quan s'han quedat sense corda mentre feien el descens de la via al Torrent del Lloro, al Bruc (Anoia). Després d'un avís a les 16.49 h se'ls ha rescatat amb un passamans i s'han activat dues dotacions terrestres i un mitjà aeri.

Summary: ACTUALIZACIÓ:Els Bombers fan cinc rescats a Barcelona, Olesa de Montserrat, Roda de Berà, La Febró i el Bruc durant el diumenge


La darrera novetat del 60 aniversari de 'Mortadelo y Filemón' manté els agents més populars de la T.I.A. amb les seves "xacres típiques" però incorpora nous personatges com són els presidents dels "Estados Juntitos" (Estats Units) i "Kolea d'Aliba" (Corea del Nord). Francisco Ibáñez ha explicat aquest dimecres en la roda de premsa de la presentació de 'Mortadelo y Filemón. El 60 aniversario' que no vol fer crítica social ni del món de la política però en aquest volum ha decidit incorporar "Trompf" (Donald Trump) i "Pxing Pxong" (Kim Jong-un) per "donar un cert aire d'actualitat" a les seves històries. "La gent els veu per la tele i després veu que surten a 'Mortadelo y Filemón' i és com si agafessin alguna cosa fresca de l'horta. Això és molt necessari", ha subratllat.

Summary: La nova aventura de 'Mortadelo y Filemón' incorpora els presidents dels "Estados Juntitos" i "Kolea d'Aliba"


L'alcaldessa de Girona, Marta Madrenas, atribueix els aldarulls a persones "desconegudes pels moviments independentistes" que tenen una forma d'actuar "absolutament organitzada amb estàndards de violència urbana". Madrenas diu que això no s'havia vist "mai " a Girona i que els autors han actuat de manera similar a altres ciutats. L'alcaldessa condemna els incidents i també demana depurar responsabilitats si alguns agents dels Mossos no han actuat "seguint els protocols". Pel que fa als danys, ha avançat que s'han malmès una trentena de contenidors, amb un cost de més de 30.000 euros, i que potser s'haurà d'actuar en el ferm de Jaume I. També ha avançat que retiraran mobiliari urbà per evitar nous incidents. Madrenas condemna els aldarulls que s'han produït en les manifestacions dels últims dies i els atribueix a persones que "coneixen bé la violència urbana", que estan "organitzats" i que són "desconeguts pels moviments independentistes". "A Girona tots ens coneixem i tots veiem les cares de les persones que estan al capdavant, són cares que no havíem vist mai", afirma.  L'alcaldessa diu que aquestes situacions no s'havien vist "mai" a la ciutat i que els autors han actuat de manera similar en altres capitals catalanes. "No és una apreciació, crec que tots hem arribat a la mateixa percepció", afegeix. En aquest sentit, ha recordat que els incidents es van produir després de mobilitzacions "pacífiques", tot remarcant que "l'independentisme és un moviment pacífic".  L'alcaldessa està convençuda que els Mossos d'Esquadra estan investigant els incidents per descobrir qui hi ha al darrere. "Són aldarulls diferents que ens han sorprès a tots perquè han passat a la mateixa hora i estan articulats de la mateixa manera", insisteix.  Pel que fa als Mossos, Madrenas assegura que "si volem una policia democràtica és important mantenir el crèdit". Per això, ha demanat que es depurin responsabilitats dins del cos de Mossos d'Esquadra quan hi hagi agents que "no actuïn seguint els protocols". "De la mateixa manera que critico aquestes actituds critico alguns llançaments que vaig veure ahir. No ens sentim representants", remarca.  Amb tot, Madrenas diu que la situació actual respon al fet que l'estat espanyol "després de dos anys continua amb la repressió i segueix sense fer ni una proposta o aportació per intentar resoldre el conflicte. "No hauria de sorprendre a ningú que davant d'aquesta sentència, que ha enrabiat a gran part de la ciutadania, es produeixin reaccions d'indignació i ràbia", afirma tot desvinculant-les actes violents dels últims dies.  Una trentena de contenidors i danys al ferm  Pel que fa als danys, encara no s'han quantificat però l'alcaldessa ha avançat que s'han malmès una trentena de contenidors de diversos punts de la ciutat, amb un cost aproximat de més de 30.000 euros. "De moment no es podran substituir", assegura. En aquest sentit, diu que editaran un mapa per informar als veïns dels contenidors més propers on poden llençar la brossa mentre no es reposin els malmesos.  Madrenas també ha explicat que una part de la Gran Via Jaume I continuarà tallada mentre es facin les tasques de neteja i mentre no es pugui assegurar la seguretat dels conductors. "Podria ser que s'hagués de tornar a asfaltar", ha dit.  D'altra banda, ha anunciat que es retiraran els elements de mobiliari urbà susceptibles de poder ser utilitzats en nous incidents. Entre ells, papereres o tanques. Madrenas confia, però, que les mobilitzacions de la vaga de demà siguin pacífiques.

Summary: Madrenas, sobre els aldarulls: "Coneixen la violència urbana, estan organitzats i són desconeguts per l'independentisme"


L'empresa garrotxina Noel Alimentaria, dedicada a la fabricació d'elaborats carnis, ha comprat l'antiga fàbrica d'Embotits Monts situada a Sant Joan de les Abadesses (Ripollès). Es tracta de tres naus ubicades al polígon de la Coromina del bac que ocupen uns 1.500 metres quadrats i que caldrà adequar. En aquestes instal·lacions, la firma vol ampliar la capacitat de producció de la divisió d'especialitats de xarcuteria i impulsar noves línies de negoci. L'empresa té una plantilla de més de 1.000 treballadors i un total de deu plantes productives. L'última que ha construït i que està ultimant és a Sant Joan les Fonts després d'invertir-hi 24 MEUR. La firma també està en procés de completar la compra d'una planta als Estats Units que ja va anunciar. L'Ajuntament de Sant Joan de les Abadesses valora molt positivament l'arribada de Noel a la comarca perquè "reforçarà el teixit industrial" i permetrà reobrir unes instal·lacions que no s'utilitzaven. Noel Alimentaria tindrà presència al Ripollès amb la compra de l'antiga fàbrica d'Embotits Monts a Sant Joan de les Abadesses que va entrar en concurs de creditors l'any 2012. Es tracta d'unes instal·lacions d'uns 1.500 metres quadrats al polígon de la Coromina del bac on hi ha aixecades tres naus que la firma garrotxina haurà d'adaptar. Les instal·lacions comptaran amb diferents sales equipades amb tecnologia punta per oferir la màxima seguretat alimentaria en els seus productes. En aquest nou espai, Noel ampliarà la capacitat de producció de la divisió d'especialitats de xarcuteria i impulsar noves línies de negoci.  L'empresa garrotxina, fundada el 1940 a Olot, té la seu principal a Sant Joan les Fonts i està especialitzada en la producció i distribució d’embotits, pernil cuit i curat, carns fresques i plats preparats tant pel mercat nacional com l’internacional. L'any 2015 va facturar 207 MEUR i té més de 1.000 treballadors i 10 plantes productives. Actualment està en fase d'ultimar la nova planta construïda a Sant Joan les Fonts amb una inversió de 25 MEUR. Segons es diu en un comunicat, el "repte de la companyia passa ara per  mantenir la seva aposta per la innovació i continuar guanyant presència tant al mercat nacional com a l'exterior". Actualment exporta a més de 55 països.  Des de l'Ajuntament de Sant Joan de les Abadesses s'ha rebut aquesta notícia de forma molt positiva, tot dient que aquesta és una "aposta pel territori" que permetrà "impulsar la zona" a nivell econòmic amb la contractació de personal. Consideren que la seva implantació a la comarca, a més, "reforçarà" el teixit empresarial i permetrà "dinamitzar" l'economia de la vila, sense oblidar que s'aprofitarà un espai industrial que havia quedat en desús.

Summary: Noel compra l'antiga fàbrica d'Embotits Monts a Sant Joan de les Abadesses per ampliar la producció de xarcuteria


El sindicat Unió de Pagesos (UP) preveu que la collita d'ametlla a Catalunya sigui, de mitjana, entre un 10% i un 15% superior a 2015, amb un volum no superior a les 16.100 tones. Serà un increment per sota del 23% que estima el Departament d'Agricultura (de 17.320 tones), i la meitat de l'augment del 31% que calcula el Ministeri. L'increment més important es preveu en el cultiu de la de garrofa, que pot arribar al més del 70% i el 80% respecte l'any passat, amb una producció d'unes 15.750 tones. Pel que fa l'avellana, el sindicat preveu una collita similar que la darrera campanya però amb els preus a l'alça, tenint en compte que a Turquia la producció "serà força curta" i es reduirà un 28%. La collita d'avellana serà "escassa" a la comarca del Tarragonès i només tindrà "un lleuger augment" entre el 3% i el 4% a la resta de comarques productores. Es calcula una collita d'unes 10.500 tones, quantitat similar a la del 2015.  La collita d'avellana a Catalunya es veu minvada des de fa uns anys com a conseqüència, sobretot, de problemes amb la pol·linització. La collita del 2013 va ser de 14.229 tones, la de 2014 de 12.649 tones i la de 2015 es va situar finalment en 10.492 tones. Enguany es preveu repetir aquesta producció "moderada" però amb preus que poden augmentar perquè Turquia, principal productor mundial d'avellana, en produirà només unes 468.000 tones, segons el seu govern, com a conseqüència de les gelades que va patir el país el març passat. Tenint en compte que la seva producció mitjana se situa al voltant de les 600.000 o 650.000 tones, si es confirma aquesta estimació, la collita seria força curta i podria reduir-se unes 130.000 tones,  un 28%, respecte a una collita mitjana. La producció d'ametlla a Catalunya es presenta força irregular segons les comarques i les varietats. En general es preveu una davallada important de les varietats tradicionals com la llargueta i la marcona, amb una producció que es pot situar entre un 30% i un 80% d'una producció mitjana, segons les zones. La collita de les varietats tardanes seria similar a la d'altres anys. En total, el sindicat estima un increment de la producció respecte a la collita passada, que ja va ser escassa, de poc més del 10% o el 15%.  Observatori de Preus El sector de la fruita seca d'Unió de Pagesos està a l'expectativa que a partir de l'1 de gener del 2017, segons el compromís del Departament d'Agricultura, es doni una nova empenta a l'Observatori Agroalimentari de Preus de Catalunya amb la recollida i publicació de preus d'acord amb la tècnica estadística oficial de l'avellana i d'altres productes agraris. Progressivament s'hauria de completar amb la publicació dels preus de l'ametlla i de la garrofa. Aquest Observatori hauria de reflectir les verdaderes operacions  del mercat català i es considera un instrument important per assolir la transparència necessària en aquest mercat.

Summary: La collita d'ametlla augmentarà fins a un 15%, la de garrofa fins a un 80% i la d'avellana es mantindrà


El Govern ha aprovat una "modernització" de les tasques de detecció i vigilància d'incendis forestals dels Bombers de la Generalitat i ha acordat eliminar les tasques que es feien des dels punts de guaita en horari diürn i de juny a setembre. Segons l'executiu, factors com la major freqüentació del medi natural per part de la ciutadania, la disponibilitat de mitjans tecnològics en temps real i la desestacionalització del risc d'incendi forestal derivat del canvi climàtic requereixen l'adopció de mesures de control les 24 hores del dia i els 365 dies de l'any. A més, també recorden que existeixen mitjans telemàtics que permeten operativitat en temps real amb monitoratge des de sales de control centralitzades. La Direcció General de Prevenció, Extinció d'Incendis i Salvaments ha revisat i "modernitzat" el model de seguiment de les columnes de fum. Segons el Govern, aquest nou model pretén, prioritàriament, millorar la disponibilitat dels recursos humans d'extinció d'incendis forestals, dotant de mobilitat i polivalència els equips de treball, avançar en la proactivitat treballant durant tot l'any en la preparació dels escenaris i del paisatge en els quals es realitzarà l'extinció dels incendis i millorar l'eficiència dels recursos humans de suport disponibles, tot ampliant les seves activitats i capacitats de treball. El Govern ha assegurat que s'engegarà un procés de recol·locació del personal afectat perquè puguin ocupar un nou lloc de treball. Els tràmits i procediments queden aturats, però, fins que no acabi la situació d'excepcionalitat sanitària. Així, el personal de guaita estarà en situació de disponibilitat però no serà objecte de crida ni activació en la campanya d'estiu d'enguany.

Summary: El Govern aprova eliminar la detecció i vigilància d'incendis a través de punts de guaita


El candidat de Cs, Albert Rivera, ha promès que farà forà el govern de Pedro Sánchez i dels seus "socis" i ha presentat el lema de campanya 'Som-hi Ciutadans'. En un míting a la localitat madrilenya de las Rozas, Rivera ha ironitzat que veu ganes d'independitzar-se de Puigdemont, Torra i de Rufián. "Adéu", ha expressat fent un gest amb la mà per després afegir que canviaran aquest govern per un altre "que s'assembli més a Espanya". Per la seva banda, la cap de llista de Ciutadans per Barcelona, Inés Arrimadas, ha assegurat que la llibertat arribarà a Catalunya quan Rivera sigui president d'Espanya i ha qualificat Sánchez de "perill públic".

Summary: Rivera promet que farà fora del govern Sánchez i els seus "socis" amb el lema 'Som-hi Ciutadans'


El conseller d'interior, Joaquim Forn, ha advertit que actuarà si es demostra que la policia espanyola va ocultar informació als Mossos d'Esquadra sobre l'imam de Ripoll abans dels atemptats. Tot i això, ha explicat que primer vol abordar aquesta qüestió amb el ministre de l'interior, Juan Ignacio  Zoido. En declaracions a Catalunya Ràdio Forn ha assegurat que no ho té "contrastat" però que si s'hagués produït aquesta ocultació "hauria estat una decisió malintencionada", amb unes "conseqüències fatals". En aquesta línia, ha expressat el "desig que els Mossos puguin accedir a les bases de l'Europol". Aquest dimecres el govern espanyol va negar que la policia espanyola o la Guàrdia Civil rebessin cap comunicació de les autoritats belgues sobre l'imam de Ripoll. La policia espanyola va punxar el telèfon d'Abdelbaki es Satty, l'imam de Ripoll considerat el cervell dels atemptats de Barcelona i Cambrils, l'any 2005, segons va publicar ABC aquest divendres. La policia l'investigava per la seva presumpta vinculació a dues organitzacions terroristes integrades a la xarxa d'Al Quaida. Per la seva part el govern espanyol va negar dimecres que existís comunicació de les autoritats belgues  sobre l'imam tot i que el Sindicat Unificat de la Policia (SUP) va assegurar que "hauríem enviat als Mossos la fitxa de l'imam prement un simple botó d'haver-ho sol·licitat". D'altra banda, Forn s'ha referit a la manifestació d'aquesta tarda i ha dit entendre "perfectament" la posició dels col·lectius contraris a la presència del rei Felip VI a la manifestació tot i que ha afegit que el sentit de la mobilització és "donar suport" a les famílies afectades i transmetre un "missatge de pau".

Summary: Forn diu que actuarà si es demostra que la policia espanyola ja "tenia informació" sobre l'imam de Ripoll


L'antic càmping de la plaça de l'Estació de Calafell (Baix Penedès), El Buen Vino, es transformarà en un parc d'activitats de lleure a l'aire lliure. Diversos empresaris locals han anunciat una inversió de 600.000 euros per remodelar els 15.000 metres quadrats del recinte, tancat des de fa gairebé deu anys, i crear-hi atraccions, parcs de cordes, tirolines, un minigolf i una zona de restauració. La reforma, però, mantindrà intacte la pineda i una part dels edificis. La previsió és que les obres comencin el proper mes d'octubre i que durant el mes de març ja es pugui inaugurar la primera fase del parc, mentre que la segona fase s'enllestiria de cara a la primavera del 2019. El càmping El Buen Vino va tancar portes fa gairebé deu anys i, des d'aleshores, havia estat pràcticament abandonat. Durant l'any 2014 hi va haver una okupació que va generar conflictes veïnals, i posteriorment una desena de persones el van okupar de nou per donar-hi un ús social i alternatiu. Fa poques setmanes, els ocupants i la propietat de la finca van arribar a un acord per desallotjar les instal•lacions i enfilar el projecte del nou parc de lleure.

Summary: L'antic càmping El Buen Vino de Calafell es convertirà en un parc d'activitats de lleure


Va portar Cruyff al club i va recuperar els símbols i la llengua catalana al club ACN Barcelona.-L’expresident del Barça Agustí Montal ha mort aquest dimecres als 82 anys, segons ha informat el club blaugrana en un comunicat. Montal va ocupar la presidència entre els anys 1969 i 1977, quan va ser succeït interinament per Raimon Carrasco. Sota la presidència de Montal, el Futbol Club Barcelona va recuperar els símbols del club i la llengua catalana al butlletí del club, al carnet de soci i a la megafonia, entre d’altres, i va fitxar el jugador holandès i posteriorment entrenador, Johan Cruyff, de qui precisament aquest divendres es commemora el primer aniversari de la seva mort. El club blaugrana ha transmès el seu “més sentit condol” a la família de l’expresident i ha dit que comparteix “aquests moments de dolor” amb socis i aficionats del Barça. Montal va accedir a la presidència després d’exercir com a vicepresident a la directiva del seu predecessor, Narcís de Carreras, i era considerat el representant “de les grans famílies del barcelonisme”. Es va imposar a les eleccions per només 14 vots a Pere Baret, que apostava per un trencament absolut amb el passat. Montal va ser president del club en la darrera etapa del franquisme i es va mostrar en contra del “centralisme futbolístic” de la federació i la Delegación de Deportes. L’expresident va poder fitxar l’holandès Johan Cruyff després d’aconseguir canviar el criteri federatiu en la contractació de jugadors estrangers. Amb Cruyff al club, el Barça es va proclamar camió de la lliga 1973/1974,  circumstància que va ser pràcticament decisiva perquè Montal fos reelegit el 18 de desembre del 1973 superant amb molta claredat el seu únic rival, Lluís Casacuberta.  Sota el mandat de Montal, es van impulsar les seccions i es va inaugurar el Palau Blaugrana i el Palau de Gel l’any 1971. Finalment, a finals del 1977 va dimitir i va entregar la presidència a Raimon Carrasco, que va assumir el càrrec de manera provisional fins a la celebració d'eleccions al maig del 1978, on es va imposar Josep Lluís Núñez.

Summary: Mor l’expresident del Barça Agustí Montal als 82 anys


La Comissió Europea ha donat llum verd a la 'joint venture' formada per Banc Sabadell i el fons nord-americà Oaktree Capital Group. Es tracta d'una societat conjunta que rebrà el nom de Bitarte i que tindrà l'objectiu "d'identificar, adquirir, desenvolupar i comercialitzar terrenys residencials a Espanya", segons informa la mateixa CE en un comunicat, el qual també explica que Bitarte té en propietat actius immobiliaris sota desenvolupament o que estan esperant ser desenvolupats. Tal com han explicat fonts del sector a l'ACN, el primer objectiu de la nova societat serà comprar diversos terrenys que ara són Iberdrola per construir-hi habitatges. En aquesta aliança, el paper del Sabadell serà la de soci industrial amb experiència en la promoció immobiliària, mentre que Oaktree s'encarregarà d'aportar la major part del capital.

Summary: Banc Sabadell i el fons nord-americà Oaktree creen una societat conjunta per desenvolupar terrenys residencials a Espanya


La Federació Catalana d'Associacions d'Activitats de Restauració i Musicals (Fecasarm) ha exigit a la consellera de Salut, Alba Vergés, una rectificació sobre la paralització de la reobertura dels locals d'oci nocturn i, si no és així, la dimissió. En un comunicat, ha criticat els canvis de criteri "sobtats" i ha alertat que molts empresaris ja han tret treballadors dels ERTO, han comprat producte i fins i tot venut entrades i cobrat reserves a clients. L'organització ha insistit que la decisió ha arribat "poc més de 24 hores després" que la mateixa Generalitat aprovés la reobertura amb limitacions. L'organització ha acusat Vergés d'"arruïnar" 30.000 famílies i ha anunciat reclamacions de responsabilitat patrimonial. La Fecasarm ha apuntat que aquest no és el primer canvi de criteri del Departament de Salut, que ja va fer marxa enrere en l'obertura de les discoteques al cap de 72 hores de permetre que obrissin amb la fi de l'estat d'alarma. Posteriorment van poder obrir fins al 24 de juliol sense pista de ball i  des de llavors es va decretar novament el seu tancament. "Des d'aquella data, 24 de juliol, els contagis a Catalunya no han fet més que augmentar i el responsable no ha estat l'oci nocturn", ha defensat la Fecasarm. En aquesta ocasió, ha afirmat que la pròpia Generalitat havia reconegut que les activitats d'oci nocturn legal "eren un clar aliat de cares a lluitar contra el botellón" i havia anunciat la reobertura però tot i això s'ha fet enrere. El secretari general de la Fecasarm, Joaquim Boadas, ha afirmat que el que ha fet Salut "no té nom" i ha expressat la seva indignació. "Han jugat novament amb el pa de més de 30.000 famílies que no es mereixen el que els estan fent deixant-los en l'estacada sense cap ajuda econòmica", ha manifestat. Boadas ha insistit que l'oci nocturn legal no és el culpable de l'augment de contagis sinó que a més "pot aportar una bona part de la solució" i ha lamentat que no els han deixat "ni tan sols demostrar-ho".  Davant d'aquesta situació, Boadas ha assegurat que Vergés "és la responsable d'haver arruïnat més de 30.000 famílies amb les seves decisions equivocades, ineficaces i contraproduents". Ha afegit que si la consellera no hagués decidit tancar tots els locals d'oci nocturn el 24 de juliol "ara la situació estaria molt més controlada i hi hauria molts menys contagis ja que no s'haguessin produït ni la quarta part dels botellons i festes il·legals que s'han produït". La Fecasarm ha acusat també Vergés d'haver actuat "a traïció enganyant el sector" i d'haver "jugat amb el pa dels seus fills". Ha fet referència al fet que el secretari de Salut, Marc Ramentol, va atribuir aquest dimecres al matí a problemes de procediment jurídic la no publicació de la resolució s'obre l'obertura, "quan realment no hi havia cap intenció de publicar-ho".   D'altra banda, l'organització ha criticat "una part del sector que considerava insuficient l'acord amb la Generalitat i que no l'acceptava si no es concedia la pista de ball". Això és segons la Fecasarm "totalment temerari" en aquests moments els ha acusat de "tensar massa la corda" i debilitar l'acord.  La Fecasarm s'ha adherit a la Plataforma d'Empresaris Afectats per la covid-19, que es troba preparant una reclamació col·lectiva per reclamar responsabilitat patrimonial a l'Estat i a les comunitats autònomes pel seu "funcionament anormal" durant la pandèmia. En aquest sentit, ha anunciat que "en breu" començaran a presentar reclamacions de responsabilitat patrimonial contra l'Estat i la Generalitat i després aniran al Tribunal Suprem (TS).

Summary: La Fecasarm exigeix a Vergés rectificar o dimitir pels canvis de criteri "sobtats" i haver "arruïnat" 30.000 famílies


La Policia Local de Blanes ha detingut dos homes de 30 i 39 anys per portar més de vuit quilos de marihuana amagats en una bossa dins del cotxe. Tot plegat ha passat pels volts de dos quarts d'una del migdia d'aquest dissabte, quan els dos homes circulaven per la carretera que connecta Blanes amb Tordera. Els agents havien instal·lat un control rutinari en una de les rotondes que hi ha a la sortida de la localitat, quan el cotxe dels arrestats ha fet una maniobra estranya que ha fet sospitar la policia, que els ha fet aturar. Al inspeccionar el vehicle han notat una forta olor de marihuana provinent d'una bossa d'esport que estava amagada, i que a dins hi portava tres paquets termosegellats de plàstic per intentar evitar l'olor. Un cop els agents els han obert han comprovat que a dins hi havia 8,2 quilos de cogullons de marihuana nets. Davant d'aquesta circumstància, la Policia Local de Blanes ha procedit a la detenció dels dos ciutadans de 30 i 39 anys, d'origen serbi i que no són veïns del municipi. Se'ls acusa d'un delicte contra la salut pública, i està previst que a primera hora de la tarda d'aquest dissabte siguin traslladats a la comissaria dels Mossos d'Esquadra de Blanes, perquè continuïn les diligències.

Summary: Detenen dos homes a Blanes per portar més de vuit quilos de marihuana amagats en una bossa dins del cotxe


La unió del Vallès Oriental i el Vallès Occidental en una única comarca està, ara per ara, "absolutament descartat". Els dos consells comarcals asseguren que "no existeix consens territorial" per part dels municipis de les dues comarques per impulsar el nou òrgan. Tot i això, conscients del potencial territorial del Vallès, les dues administracions comarcals obren una nova "via de relació" i s'han emplaçat a treballar conjuntament algunes àrees estratègiques, d'acord amb les conclusions d'un estudi elaborat per l'Institut Cerdà sobre les oportunitats de desenvolupar polítiques conjuntes en matèria industrial, d'ocupació, turisme, infraestructures, transport públic, habitatge, espais naturals o residus. Els consells comarcals del Vallès Oriental i el Vallès Occidental es proposen treballar plegats aquestes matèries amb la finalitat de "generar el debat necessari i ser lobby davant d'altres administracions" per "millorar la gestió i planificació dels serveis públics" en aquestes dues comarques. El president del Consell Comarcal del Vallès Occidental i alcalde de Castellar del Vallès Ignasi Giménez, ha explicat que "existeix un potencial de col·laboració important entre les dues comarques que es vol explotar". Cal, diu, "posar les bases per començar a caminar junts per tal que existeixin unes relacions més intenses i més efectives", però descartant la comarca única. "Seria un despropòsit començar el debat dient a la ciutadania que fem una nova administració. No existeix consens territorial per tal que es constitueixi un nou òrgan, un nou nivell d’administració i per tant, d’entrada això està absolutament descartat i el que volem és crear aquest clima de confiança i de complicitat", explica Giménez. Per la seva banda, el president del Consell Comarcal del Vallès Oriental i alcalde de Vallromanes, David Ricart, ha assegurat que a través de la col·laboració conjunta entre les dues comarques permetrà al territori exercir de veritable lobby: "Si treballem plegats colze a colze podrem aconseguir bons resultats". Ara les dues comarques s'emplacen a analitzar amb detall les conclusions de l'estudi de l'Institut Cerdà per prioritzar i decidir en quins àmbits és més factible començar a treballar.

Summary: Els Vallesos descarten la comarca única


L’ANC es mostra “indiferent” davant la moció de censura a l’Estat: “És igual un president que l’altre” ACN Barcelona.-La presidenta de l’ANC, Elisenda Paluzie, ha acusat aquest dilluns a la Fiscalia d’estar anant contra el drets més elementals dels ciutadans, després que el recentment nomenat tinent fiscal de la Fiscalia Superior de Catalunya, Pedro Ariche, hagi instat els Mossos d'Esquadra a evitar "l'ocupació irregular" de l'espai públic per motius polítics. “Entenem que aquesta petició de la Fiscalia vulnera drets fonamentals i va contra la llibertat d’expressió”, ha dit Paluzie en roda de premsa des del Parlament, després de reunir-se amb el president de la cambra, Roger Torrent. I és que la líder de l’entitat sobiranista s’ha mostrat especialment “preocupada per la vulneració de drets com el de la llibertat d’expressió” que assegura que s’estan produint “en els darrers dies i setmanes” a Catalunya.  En aquest sentit, Palulie ha denunciat que s’estigui “qüestionant la llibertat d’expressió” després de veure com es reclama a diferents llocs que no s’exhibeixin llaços grocs o creus grogues. “L’espai públic és neutral i això vol dir que totes les idees i ideologies poden expressar-se en l’espai públic, com per exemple la defensa dels drets i la demanda de la llibertat dels presos polítics que representa el llaç groc, que ho poden compartir moltes ideologies”, ha comentat arran d ela petició de la Fiscalia. I és que per a Paluzie, aquests elements han de poder exhibir-se amb normalitat i sense impediments a tot arreu “de la mateixa manera que les banderes espanyoles van estar a la Barceloneta i el grup unionista va poder anar a la platja com va voler” el darrer cap de setmana.  D’altra banda, preguntada per la moció de censura que el PSOE ha presentat contra el popular Mariano Rajoy i que podria tenir l’aval dels partits independentistes al Congrés, Paluzie ha expressat que l’entitat no creu que aquest possible canvi de president pugui representar res per als sobiranistes. A l’ANC li és igual qui és el president de l’Estat espanyol, i més quan passaríem d’un president que ha aprovat el 155, ha reprimit políticament i està en contra del dret a l’autodeterminació a un altre que també fa i pensa el mateix. No veiem cap diferència i no hi entrarem. Ens és absolutament indiferent”, ha sentenciat.  “No acaben de veure de tot clar” el Front de Torrent Paluzie ha fet aquestes declaracions després de reunir-se, junt a part de la direcció de l’ANC, amb el president del Parlament, Roger Torrent, per valorar la conveniència de participar en el Front antidepressiu i pels drets civils que impulsa. En aquest context, la presidenta de l’entitat ha posat en dubte que la iniciativa de Torrent sigui diferent a altres ens ja existents i no ha garantit que l’Assemblea participi. “Ja veurem. No acabem de veure del tot clar alguns dels punts en que es basaria el front. Ja tenim un espai on es treballa contra la repressió, per les llibertats i drets fonamentals i civils. Hem d’acabar de tenir més informació de l’objectiu concret d’un altre espai”, ha comentat.

Summary: Paluzie acusa Fiscalia de “vulnerar drets fonamentals” per demanar que s’evitin ocupacions d’espais per motius polítics


La Guàrdia Civil i els Mossos d'Esquadra han acabat l'escorcoll al domicili de Vinaròs (Baix Maestrat) del carrer Iecla on residia, amb els seus oncles, el detingut per col·laborar amb la cèl·lula gihadista que va perpetrar els atemptats de Barcelona i Cambrils (Baix Camp). La detenció s'ha produït de matinada quan l'operatiu policial ha entrat al domicili i ha iniciat un escorcoll que ha acabat després de més de deu hores, cap a les tres del migdia. La Guàrdia Civil també ha requisat almenys una furgoneta que estava aparcada davant de casa del detingut i que ha estat inspeccionada sota la presència del jove. El detingut, de 24 anys i nacionalitat espanyola i origen marroquí, fa un any que estaria vivint a casa dels seus oncles. El jove treballaria a una carnisseria a l'avinguda Llibertat de Vinaròs que, segons algunes fonts, també seria dels seus oncles. Per això, l'operatiu policial ha traslladat el detingut al comerç que està sent escorcollat en aquests moments. Vinaròs està a només 15 quilòmetres del xalet de la urbanització d'Alcanar Platja on els terroristes preparaven els explosius pels atemptats.

Summary: Acaba l'escorcoll a casa del detingut a Vinaròs i es trasllada a la carnisseria on treballa


Òmnium dona via lliure al nom d'un quart candidat per a desbloquejar la investidura. El vicepresident de l'entitat cultural, Marcel Mauri, ha afirmat que a l'organització li semblarà "fantàstic" qualsevol candidat que proposin els partits independentistes. En declaracions a la premsa des de davant el Parlament aquest dijous al migdia, Mauri també s'ha mostrat "convençut" que JxCat, ERC i la CUP arribaran a un acord per tirar endavant la legislatura i superar la situació de "bloqueig" que, segons ha dit, provoca l'Estat. Si no hi ha hagut una investidura efectiva fins ara, és perquè l'Estat ho ha impedit, tal com ha constatat el vicepresident d'Òmnium. Preguntat sobre si creu que la setmana que ve hi podria haver investidura, després de la reunió de JxCat a Berlín amb Carles Puigdemont d'aquest cap de setmana, Mauri s'ha limitat a reiterar la seva confiança en els partits sobiranistes.

Summary: A Òmnium li semblarà "fantàstic" qualsevol nom que proposin els partits independentistes per la investidura


Afirma que no comptin amb JxCat si l’objectiu és “repensar el projecte nacional en clau espanyola”  ACN Madrid .-La portaveu de JxCat al Congrés, Laura Borràs, diu que l’únic Pacte de la Moncloa que li convé a Catalunya és “l’exercici del dret a l’autodeterminació”. Borràs assegura que el seu partit escoltarà i farà propostes si l’objectiu d’aquests acords passa per “contribuir a sortir de la crisi econòmica” però que si del que es tracta és de “repensar un projecte nacional en clau espanyola, amb JxCat que no hi comptin”. “El nostre projecte és la independència del nostre país”, assegura. En aquest sentit, Borràs ha afirmat que les Pactes de la Moncloa del 77 van representar una oportunitat per trencar amb “el règim franquista, que no es va produir”.  “No es va trencar la continuïtat sobre la qual es fonamenta l’actual democràcia que manté els presos polítics, amb una justícia repressora”, ha dit. Borràs també ha afirmat que els “tics autoritaris” s’han tornar a fer palesos amb la “recentralització de competències amb l’excusa de l’emergència sanitària”.

Summary: Borràs diu que l’únic Pacte de la Moncloa que convé a Catalunya és “el dret a l’autodeterminació”


El vicepresident del Govern, Oriol Junquers, s'ha adreçat als pobles d'Espanya per reiterar el compromís de "constituir un futur en comú molt millor" i ha afegit que Catalunya s'hi vol adreçar amb "les eines pròpies d'un estat". En la seva intervenció durant l'acte al Parlament que ha escenificat la declaració d'independència, Junqueras ha defensat que Catalunya apel·la a valors de caràcter universal i, per aquest motiu, s'ha mostrat convençut que arreu del món poden entendre els actes de Catalunya. "Avui donem continuïtat al mandat del 27-S  i de l'1-O que ens inspira i serà la nostra guia en la República i el procés constituent", ha proclamat per després a fer una crida a la participació de tothom en el procés que, segons el vicepresident, està al servei de tots els ciutadans.  Junqueras ha pronunciat el seu discurs amb un to "volgudament relaxat" en uns moments que ha definit com a "plens d'emocions diverses, d'esperança i responsabilitat". I s'ha volgut dirigir als ciutadans, tant als que "desborden d'alegria" com aquells que senten "inquietud i preocupació". Als primers, els ha demanat que actuïn amb responsabilitat. I als segons, els ha assegurat que s'actuarà de bona fe i ha apel·lat a la confiança per assumir els reptes del present i el futur.  Posteriorment, el vicepresident ha fet referència als valors universals. "És perquè nosaltres estem convençuts que podem compartir aquests valors que volem reiterar el compromís de ser un sol poble, que vol ser inclusiu, integrador i garantir la igualtat de drets de tots els ciutadans", ha afirmat. Junqueras també ha volgut llançar un missatge al món i, en particular, als pobles d'Espanya. Amb qui, segons ha destacat, es comparteixen moltes coses. "Ens volem adreçar a tots ells per reiterar el nostre compromís i amor per construir un futur en comú mot millor", ha defensat.

Summary: Junqueras s'adreça als pobles d'Espanya per reiterar el compromís de "construir un futur en comú molt millor"


El judici pel crim del carrer Acadèmia de Lleida previst pel mes de març s'ha ajornat i podria retardar-se fins a finals d'abril o començaments de maig. La defensa va demanar a l'Audiència de Lleida la nul·litat de les imatges enregistrades per les càmeres d'una comunitat de veïns i d'una benzinera, que són clau en el cas. En les gravacions es veuria l'acusat entrant i sortint de l'edifici on vivia la víctima, una funcionària d'Ensenyament, durant les hores en què els forenses van establir que va morir. L'advocat de l'acusat al·lega que les càmeres gravaven més angle del permès i que s'hauria d'anul·lar aquesta prova. L'Audiència ja va desestimar la petició de la defensa però l'advocat ha recorregut la decisió al TSJC. Els Mossos van localitzar el cos sense vida de la dona a casa seva el 17 de febrer de 2017. Van detenir J. L. R., veí de Lleida de 42 anys i nacionalitat espanyola, el 7 de juny de 2017 i l'acusat es troba en presó provisional des del 9 de juny de 2017. Segons les actuacions, els forenses calculen que l'hora de la mort va ser entre les 14h i les 18h i que entre les 14h i les 19h l'investigat és l'únic sospitós que accedeix a l'edifici. Segons les càmeres de seguretat de la zona, hi va entrar a les 14:30h i en va sortir a les 15:04h. A més, un veí va declarar que cap a les 15h va sentir un cop sec i un gemec provinent del pis de la víctima i els Mossos d'Esquadra van trobar restes que podrien ser de sang a la jaqueta que l'investigat duia el dia dels fets, així com a l'interior de la porta i al seient del conductor de la furgoneta de l'empresa que acostumava a conduir. Els Mossos d'Esquadra van detenir l'home al seu domicili, al carrer Juli Cèsar de la capital del Segrià, situat a només 500 metres del pis de la víctima. Va passar a disposició judicial dos dies després. Es va negar a respondre les preguntes de les parts i es va limitar a dir que era innocent i que no tenia cap relació amb els fets. El jutge va ordenar el seu ingrés a la presó de manera provisional ja que considerava que existia risc de fugida i d'ocultació o destrucció de proves.  La víctima, una funcionària d'Ensenyament de 61 anys, va ser trobada sense vida i amb diverses ferides d'arma blanca, al seu pis de Lleida, el divendres 17 de febrer de 2017. El detingut, que té antecedents per maltractament en l'àmbit de la llar, treballava com a instal·lador de fibra òptica. Això explicaria perquè els Mossos no van trobar la porta de la víctima forçada.  La dona vivia sola al tercer pis del número 12 del carrer Acadèmia de la capital del Segrià i tenia la seva mare, malalta d'Alzheimer, ingressada en una residència. Precisament, va ser el personal de la residència qui aquell divendres va trucar als Mossos perquè la víctima no havia anat a buscar la seva mare, com acostumava a fer, per anar a passar el cap de setmana amb ella. La mare era la seva única família pròxima ja que el seu pare va morir fa uns anys, mai es va casar i no tenia fills ni germans. Tenia una cosina que és a qui representa com a acusació particular l'advocada Marta Duró. La víctima treballava des de l'any 1977 als serveis territorials d'Ensenyament a Lleida, tot i que era originària de la localitat de Vallobar, a Osca, i era la responsable de l'arxiu definitiu del departament. Demanen entre 15 i 22 anys i mig de presó La fiscalia demana quinze anys de presó per l'acusat, cinc anys de llibertat vigilada i que indemnitzi la mare de la víctima amb 52.000 euros. Sol·licita que se l'acusi d'homicidi mentre que l'acusació particular ho considera assassinat i demana una pena de 22 anys i mig de presó. L'acusat es troba a la presó de manera provisional des del juny de 2017, perquè tant el jutjat d'instrucció 4 com l'Audiència de Lleida posteriorment, van considerar que existia risc de fugida, tenint en compte la gravetat dels fets i també per evitar l'ocultació o destrucció de proves ja que encara no s'havia trobat ni l'ordinador portàtil de la víctima ni l'arma del crim, que segueixen sense aparèixer.

Summary: El judici pel crim del carrer Acadèmia de Lleida s'ajorna perquè la defensa ha demanat la nul·litat de les càmeres


Les entitats contràries al macrocomplex turístic i d'oci projectat a Vila-seca i Salou, anteriorment conegut com BCN World, confien que l'actual situació política freni l'operació, donades les reticències de la CUP i ERC. A més, recorden al Govern que encara està a temps de cancel·lar el projecte sense haver de compensar econòmicament als operadors. La plataforma Aturem BCN World, que aplega una trentena d'entitats, ha presentat aquest divendres -sota l'aixopluc de l'associació ecologista Gepec- les al·legacions al PDU aprovat inicialment al juliol. En el document, avisen que el planejament no resol adequadament la mobilitat la zona, l'abastament energètic i no té prou en compte el risc químic, entre d'altres. També fan una crida perquè els propietaris dels terrenys expropiats arran de la construcció de PortAventura reclamin ser indemnitzats pel valor actual del sòl.

Summary: Els opositors a BCN World confien que l'actual situació política freni el projecte


L'embarcador del llaüt lo Sirgador de Tortosa que es va endur la riuada de l'Ebre, el passat 14 d'abril, ja ha estat reparat i instal·lat al seu lloc habitual, a la zona del passeig del Mercat Municipal. L'embarcador el van poder recuperar a Deltebre després que no suportés al força de l'aigua i es desancorés, i fos arrossegat riu avall fins a la desembocadura, on el va recuperar la Policia Local de Deltebre. També està previst que aquest divendres es traslladi al seu lloc habitual el llaüt lo Sirgador que va ser resguardar al port fluvial de l'EMD de Jesús. La reducció del cabal de l'Ebre permetrà també començar l'arranjament i millora de l'embarcador de la zona del Club de Rem, una obra impulsada per Ports de la Generalitat i que preveu elevar el moll 30 centímetres per evitar inundacions, donar continuïtat al passeig fluvial de la vora del riu i instal·lar punts d'aigua i llum per a les embarcacions per potenciar l'ús esportiu i lúdic del riu Ebre en aquest espai.

Summary: L'embarcador de Tortosa que es va endur la riuada ja està reparat i instal·lat a la zona del Mercat


Els Mossos d'Esquadra disposaran a partir de setembre de tres zones protegides davant de l'ús irregular de drons. Seran tres 'cúpules' vigilades amb antenes i càmeres per preservar l'espai aeri a la ciutat de Barcelona, al delta del Llobregat, amb l'aeroport i els molls d'inflamables del Port de Barcelona, i al Camp de Tarragona amb l'aeroport de Reus, el Port de Tarragona i la zona petroquímica. Amb un pressupost inicial de 400.000 euros, la policia catalana pretén evitar incidents perillosos amb avions o helicòpters, delictes com el narcotràfic i possibles atacs terroristes. Entre el 2019 i el primer trimestre del 2020 els Mossos han registrar uns 900 incidents amb drons.

Summary: Els Mossos creen tres 'cúpules' antidrons a Barcelona, l'aeroport del Prat i la petroquímica de Tarragona


El president de la Generalitat, Artur Mas, ha alertat que el país viu una situació política "molt complexa" i creu que "perquè hi hagi solucions bones i duradores cal que els resultats siguin equilibrats i que ningú hi perdi molt i tothom hi guanyi alguna cosa". En referència implícita a les negociacions entre Junts pel Sí i la CUP, Mas ha advertit que "quan es tracta de construir coses importants entre gent molt diversa és important que ningú guanyi per golejada" perquè "no es pot construir res de bo sobre les cendres d'alguns". Durant la inauguració de la seu del clúster de la pell d'Igualada, el cap de l'executiu català també ha assegurat que "no hi ha solucions màgiques, però sí solucions".  Durant la inauguració de l'Igualada Leather Cluster Barcelona –la seu de clúster de la pell de la capital de l'Anoia en una antiga adoberia rehabilitada-, el president de la Generalitat, Artur Mas, ha comparat la situació del país amb la de la pell a Igualada: "el sector pell té arrels molt profundes i ha sigut capaç de posar-se al dia i tenir un projecte de futur, igual que el país, que té unes arrels molts profundes, però en els darrers temps està vivint brots nous i té un projecte".  Amb tot, ha alertat Mas, estem en uns moment en què poden haver-hi "incerteses, preocupacions i neguits" en referència als atemptats de París, però també a la situació política del país. En aquest sentit, ha dit el cap de l'executiu català, "no hi ha solucions màgiques a les situacions d'alta complexitat, però sí que hi ha solucions". "La situació política és molt complexa i és resultat d'unes eleccions en què la gent va anar massivament a votar", ha dit Mas, qui ha afegit que "molta gent treballa perquè aquestes solucions hi siguin i siguin raonables i equilibrades". En referència a les solucions per al país, Mas ha fet un símil futbolístic i ha dit que en la política "no valen els 5 a 0 o els 0 a 5". "Quan es tracta de construir coses importants plegats entre gent molt diversa és millor que no hi hagi un 0-5 o un 5-0 i que ningú guanyi per golejada perquè l'altre queda en una situació absolutament dolenta d'ànim i d'esperit", ha recalcat Mas. Segons ell, perquè les solucions siguin bones i duradores "cal que els resultats siguin relativament equilibrats en el sentit que ningú hi perdi molt i tothom hi guanyi alguna cosa perquè és la manera que la suma hi guanyi tota ella". Quan es tracta de construir una cosa important, ha dit Mas, "és important que tota la gent se senti ben representada amb les solucions que arribin". La pell, un sector amb "arrels molt profundes"  Mas ha visitat aquest dimecres al vespre Igualada per inaugurar la seu de l'Igualada Leather Cluster Barcelona a l'Adoberia Bella. Es tracta d'una edificació de finals del segle XIX i principis del XX que ha estat completament rehabilitada i s'ha de convertir en un punt d'intercanvi de coneixement i també en un 'showroom' per a les empreses adoberes. El president ha subratllat, en referència al sector adober igualadí, que "les coses que tenen unes arrels molt profundes no estan condemnades a ser antigues, sinó que poden ser modernes i posades al dia".  De la seva banda, l'alcalde d'Igualada, Marc Castells, ha destacat que a l'edifici de l'Adoberia Bella "hi ha les cicatrius d'una història" i ha manifestat que "quan ens vinguin a visitar arreu del món volem ensenyar les cicatrius d'una feina i una trajectòria dels igualadins que s'hi van deixar la pell i volem mostrar un treball i feina ben feta". Castells també ha volgut donar el missatge que el barri del Rec, que acull l'Adoberia Bella, és la "joia de la corona" de la ciutat i ha avançat que el consistori està treballant per redactar un nou planejament "de consens" per "poder recuperar edificis com aquest" i revitalitzar el barri adober.  El Gremi de Blanquers d'Igualada, Xavier Badia, s'ha mostrat molt satisfet per la inauguració de la seu del clúster i ha apuntat que aquest edifici ha de servir per "presentar el sector al món". Badia ha recordat que les industries igualadines ja exporten en un 85%, però ha assegurat que "també hem d'exportar el nostre coneixement i que els altres països vegin que aquesta és una zona on poden cobrir les seves necessitats i, a banda de cobrir l'expectativa de comprar pells, també poden cobrir expectatives de formació o de nous projectes".

Summary: Mas, sobre la negociació amb la CUP: "Cal que ningú hi perdi molt i tothom hi guanyi alguna cosa"


PIMEC ha demanat al Govern ampliar a entre 3.000 i 5.000 milions d'euros la línia de crèdit per a les petites i mitjanes empreses per fer front al coronavirus. El president de la patronal, Josep González, ha assegurat que la línia de préstecs de fins a 1.000 milions d'euros anunciada pel vicepresident de la Generalitat, Pere Aragonès, es queda "molt curta". En el mateix sentit, el president de PIMEC ha assegurat que cal aconseguir un "equilibri" entre les mesures sanitàries i el manteniment de l'economia. "Podem tenir un terratrèmol, però després tindrem un tsunami si parem l'activitat econòmica", ha assegurat en una roda de premsa telemàtica.

Summary: PIMEC reclama a Aragonès ampliar a entre 3.000 i 5.000 MEUR la línia de crèdit per a les pimes perquè la veu insuficient


La policia dóna per desmantellat el grup criminal que operava a la Jonquera i el Pertús i que està considerat com un dels "punts negres" de la distribució d'articles falsificats a nivell europeu.  L'operatiu es va dur a terme el 29 i 30 de novembre i és el més important que s'ha fet fins ara a nivell estatal. Entre les xifres del macrooperatiu destaquen 71 detencions, sis registres i 41 inspeccions a locals i naus. A més, la policia estatal ha descobert fins a set magatzems secrets darrera de parets falses on amagaven la gran part del material. La policia destaca que no hi havia cap líder clar sinó que es tractava de tres grups perfectament coordinats. Les botigues continuen encara precintades per ordre judicial. A la duana de la Jonquera s'acumulen fins a 6.500 caixes del material comissat (valorat en 8 MEUR) que es destruiran. El grup havia aconseguit blanquejar més de 9 MEUR en tres anys i el seu volum de negoci il·lícit arriba als 5 MEUR. La jutgessa ha bloquejat més de 150 comptes bancaris.

Summary: Donen per desmantellat a la Jonquera un dels "punts negres" de distribució d'articles falsificats a nivell europeu


Ciutadans ha presentat aquest diumenge un manifest a favor del "feminimse liberal"  en un gran acte a Madrid cinc dies abans del 8 de maig, Dia Internacional de les Dones. La líder del partit a Barcelona, Inés Arrimadas, ha defensat que "feminisme no és dir 'portavozas' sinó canviar polítiques", en una al·lusió als partits d'esquerres. El document presentat conté un decàleg de principis entre els que destaquen el rebuig a l'exclusió de l'home de la lluita feminista perquè no s'ha de "deixar ningú a fora", ha exposat Arrimadas. Per la seva banda, Albert Rivera ha exposat que el feminisme és "més ampli" del que defensen les esquerres. El decàleg defensa un feminisme que sigui "causa de tots" i que treballi per la "igualtat entre homes i dones", i indica que "sense llibertat no hi haurà igualtat", per la qual cosa defensa que "tota dona té la mateixa llibertat individual que l'home". Exposa que hi ha "molt de camí vers la igualtat" i reclama que cap dona hagi d'escollir "entre la seva carrera i la seva família", per la qual cosa falten polítiques per la "corresponsabilitat entre dones i homes". L'escrit apunta que el feminisme liberal inclou els homes per no "ignorar a la meitat de la societat" i demana reforçar l'educació i una oposició frontal contra la violència masclista. El text també rebutja el "paternalisme" que considera que exerceixen "dones", assenyala que la "guerra de sexes" forma part del "passat" i nega la possibilitat de parlar en nom del conjunt de les dones de "cap grup de pressió".

Summary: Ciutadans presenta un manifest a favor d'un "feminisme liberal" que "no exclou l'home"


El vicepresident del Govern, Oriol Junqueras, ha denunciat un assalt a les institucions catalanes i la detenció de "bones persones", l'endemà de l'operatiu policial de la Guàrdia Civil al departament d'Economia. En una entrevista a 'Els matins' de TV3, el també conseller d'Economia ha lamentat que "la meitat" de l'equip del departament estigui detingut, i ha mostrat l'"evidència" que la voluntat de l'Estat és "impedir la feina de l'equip". Sobre els detinguts, Junqueras ha dit que són "bones persones i treballadores que intenten fer el bé". D'altra banda, i sobre el fet que la interventora general de la Generalitat hagi tornat a enviar al ministeri d'Hisenda els informes setmanals de despesa que li reclamava el ministre, Cristóbal Montoro, el vicepresident del Govern ha dit que és "adequat", perquè la interventora -un cos estatal- "compleix amb la seva feina de la millor manera possible". Junqueras ha reiterat que té "sort" de treballaré n un equip "formidable" i ha posat com a exemple algunes de les persones detingudes. Segons ha explicat, cinc d'elles estarien aquest matí a la comandància de la Guàrdia Civil a Travessera de les Corts, i d'altres restarien a la comandància de Sant Andreu de la Barca. En aquest sentit, el vicepresident ha insistit que "qui altera el 'com sempre'" no és el Govern i que, per tant, "només el poble pot salvar el poble", després de les accions policials d'aquest dimecres. "Han alterat les condicions del joc" "Farem tot el que tinguem a l'abast i amb la màxima responsabilitat i eficàcia, però han alterat les condicions del joc", ha apuntat el conseller, en referència a l'1-O. Així mateix, Junqueras ha reconegut que el Govern està "preocupat" però ha asseverat que també està "absolutament compromès" per continuar la feina de la "millor manera" per fer possible el referèndum. "Hem de treballar per fer possible l'1-O en les millors condicions", ha subratllat el vicepresident. Finalment, Junqueras s'ha mostrat convençut que part de la societat espanyola "entén" el que està passant a Catalunya i dona "suport" a les institucions catalanes. "Algú té la garantia que el que ens fan a nosaltres demà no li faran a ells? De debò?", ha preguntat de manera retòrica.

Summary: Junqueras denuncia un assalt a les institucions i la detenció de "bones persones"


L'exdirector d'Urbanisme de la Generalitat Joan Antoni Solans ha mort aquest dilluns a la tarda després de ser atropellat a Calella de Palafrugell (Baix Empordà). Segons fonts de la Policia Local, Solans estava descarregant equipatge del seu vehicle, aparcat davant l'hotel Sant Roc de la població, entre les tres i les quatre de la tarda. Uns clients de l'hotel han hagut d'arraconar el cotxe de lloguer que duien. La principal hipòtesi és que la conductora s'ha confós a l'hora de manipular el vehicle, que era automàtic, i en comptes de fer marxa enrere ha anat endavant, atrapant la víctima entre els dos cotxes. Fins al lloc s'hi han traslladat patrulles de la Policia Local i efectius del SEM però no han pogut fer res per salvar-li la vida.  Els serveis d'emergències han rebut l'avís de l'atropellament entre les tres i les quatre de la tarda. Fins al lloc s'hi ha traslladat efectius de la Policia Local i del Sistema d'Emergències Mèdiques (SEM) però no han pogut fer res per salvar-li la vida a la víctima, que ha mort abans de poder rebre atenció mèdica.  Segons fonts de la Policia Local, la víctima mortal estava descarregant equipatge del seu vehicle, que es trobava aparcat davant de l'hotel Sant Roc de la població. Llavors, uns altres clients de l'hotel, que duien un cotxe de lloguer, han hagut de maniobrar per moure el vehicle. Les mateixes fonts indiquen que la conductora s'ha confós amb la marxa perquè el cotxe era automàtic i, en compte d'anar enrere, ha anat endavant, envestint la víctima entre els dos vehicles.  La Policia Local ha obert una investigació però sospiten que, arran de l'accident, la víctima ha patit una secció de l'artèria femoral que li ha causat la mort. Joan Antoni Solans, de 77 anys, va ser un destacat arquitecte i urbanista català. Va començar la carrera en l'àmbit urbanístic públic a nivell municipal i va dirigr el Pla general metropolità de Barcelona als anys 70. A partir del 1980, va assumir el càrrec de director general d'Urbanisme de la Generalitat i també va ser vicepresident de l'Institut Català del Sòl. L'any 2003 va rebre la Creu de Sant Jordi. El conseller de Territori i Sostenibilitat, Damià Calvet, ha lamentat la pèrdua de Joan Anton Solans: "Vaig tenir l'ocasió de treballar amb ell: un servidor públic exemplar, treballador incansable, honest, pare del Pla General Metropolità, seny ordenador del territori a Catalunya".  L'expresident Carles Puigdemont, també a través de les xarxes socials, ha lloat la trajectòria de Solans. "Ha mort un home que va tenir el bé comú com a guia de la seva acció de govern. Va saber ordenar en un moment que d'altres van apostar per desordre", ha piulat.

Summary: Mor atropellat a Calella de Palafrugell l'exdirector d'Urbanisme de la Generalitat Joan Antoni Solans


El Govern ha acordat aquest dimarts renovar per un període de 5 anys l’atribució de diverses competències en gestió de personal a diferents departaments de la Generalitat, amb l’objectiu de flexibilitzar i agilitzar els procediments de funció pública i millorar l’atenció als treballadors públics. Aquesta atribució de competències es va impulsar l’any 2014 i, davant els resultats positius de l’experiència, el Govern ha acordat prorrogar-la cinc anys més i ampliar-la amb noves competències segons les necessitats de cada departament. L’acord es refereix, entre d’altres qüestions, a la potestat dels departaments de convocar els processos selectius i els concursos generals de provisió de llocs de treball, de nomenar el personal funcionari o de declarar la situació administrativa i les jubilacions. L’acord s’insereix en el procés de reforma i modernització de l’Administració de la Generalitat i, segons l'executiu català, pretén procurar una administració més àgil, eficaç i eficient. Aquesta mesura va especialment adreçada als departaments amb col·lectius de personal que destaquen per la seva especificitat i el seu nombre. A banda de les atribucions generals a tots els departaments, l’acord inclou altres competències de la gestió de recursos humans d’alguns col·lectius dels departaments de Salut, d’Agricultura, Ramaderia, Pesca i Alimentació, i de Justícia. Com a novetat, afegeix a partir d'ara altres sectors funcionarials dels departaments de la Presidència, de Cultura, de Territori i Sostenibilitat, de Treball, Afers Socials i Famílies i d’Empresa i Ocupació. La Secretaria d’Administració i Funció Pública, com a òrgan de caràcter transversal, manté les potestats de supervisió i coordinació de la gestió de les competències atribuïdes als departaments, així com les d’assessorament i assistència de les seves unitats competents.

Summary: El Govern amplia competències en gestió de personal a alguns departaments


La directora de la Fundació Wassu-UAB, Adriana Kaplan, calcula que unes 400 nenes han ''desaparegut'' de Catalunya. Algunes, afegeix Kaplan, ho hauran fet a causa de la crisi o perquè s'han nacionalitzat, però denuncia que la majoria de casos respon a la voluntat d'impedir que la Generalitat retiri el passaport de les menors per evitar el viatge a l'Àfrica, una de les mesures del protocol català contra la mutilació genital femenina. Critica que les mesures ''punitives i coercitives'' del protocol juguen en contra dels drets d'aquestes nenes i per això carrega contra la Generalitat per no implementar correctament les mesures de prevenció, amb una formació exigent als professionals de l'atenció primària o als serveis socials.

Summary: La Fundació Wassu-UAB denuncia que la Generalitat no compleix el protocol de prevenció de la mutilació genital femenina


L'alcalde d'Igualada, Marc Castells, ha exigit al Govern que "es posi les piles" perquè "ningú pugui tenir la sensació que ens han tancat i han llençat la clau". Ho ha dit després que la consellera de Salut, Alba Vergés, hagi assegurat que el Govern no està en disposició de fer testos a tota la població de la Conca d'Òdena. Pel portaveu dels alcaldes dels municipis confinats, només fent testos ràpids a tota la població es podrà aconseguir una cartografia real de la situació. "Entenc que ara no n'hi hagi per tots, però almenys que els puguem fer als més vulnerables", ha dit. Per Castells, "el que no és tenir 70.000 persones confinades a casa seva i que, tot i tenir la taxa de mortalitat més alta, el Govern no proposi cap solució".  En la seva roda de premsa diària des que es va iniciar el confinament de la Conca d'Òdena i acompanyat virtualment per la resta d'alcaldes afectats, Marc Castells ha tornat a subratllar que la situació en aquest territori és molt greu, i ha explicat que cada dia es detecten entre 25 i 30 casos nous de coronavirus.  Segons ha dit, els experts aconsellen que la millor manera de solucionar el conflicte o, si més no, fer una cartografia real de la situació, seria fer testos ràpids a tota la població. Per aquest mateix motiu, aquest dijous ja va reclamar al Govern que part dels testos ràpids que han d'arribar a Catalunya aquest dissabte es destinin a la Conca d'Òdena.  Malgrat aquesta crida, aquest divendres, la consellera de Salut, Alba Vergés, ha assegurat que el Govern no està en disposició de fer testos a tota la població de la Conca d'Òdena, i ha afegit que la prioritat és fer-los al personal sanitari de tot Catalunya. Unes declaracions que l'alcalde d'Igualada ha lamentat perquè, ha dit, "el que no és viable és tenir 70.000 persones confinades i que el Govern no proposi cap solució". Per altra banda, Castells també ha valorat que ara el govern espanyol hagi autoritzat ja el confinament de la Conca d'Òdena en fase 1, i ha demanat que ara que és el govern espanyol qui els ha confinat resolguin "d'una punyetera vegada" la situació dels treballadors que no poden acudir al seu lloc de feina per culpa del confinament. "Es tracta d'una injustícia que vulnera els drets socials", ha dit.

Summary: Castells exigeix al Govern que es "posi les piles": "Que ningú pugui pensar que ens han tancat i han llençat la clau"


El Tribunal Suprem (TS) ha apujat les condemnes als tres integrants d'una banda que es dedicava a assaltar repartidors de tabac al Gironès i a la Selva. L'Audiència ja els va condemnar a penes de fins a 8 anys de presó, però ara l'alt tribunal els ha sentenciat a tots a estar-se sis mesos més entre reixes. La sentència afegeix un nou atracament –en aquest cas, en grau de temptativa- als tres robatoris pels quals ja se'ls havia condemnat. El TS entén que quan els mossos els van atrapar, just abans que abordessin un altre camió de tabac, si no els haguessin detingut el grup hauria sumat un altre robatori a l'historial que ja arrossegava. Entre juliol i octubre del 2012, la banda va assaltar a punta de pistola repartidors que feien ruta a Riudarenes, Girona i Fornells de la Selva. Els tres condemnats, Ricardo Andrés Holguín, Edwin Alexander Madrigal i Miguel Nieto, van crear una banda amb l'objectiu de cometre assalts a punta de pistola. El grup criminal interceptava els repartidors de tabac mentre feien ruta, els amenaçava amb les armes i se'ls enduien tant la mercaderia com els diners que portaven. Entre juliol i principis d'octubre del 2012, la banda va cometre tres assalts. El 19 de juliol van amenaçar dos transportistes a Riudarenes (Selva) i, a un d'ells, el van agredir al cap donant-li cops amb la culata de la pistola. En aquella ocasió, el grup va marxar sense cap botí, perquè una de les víctimes va poder escapar-se i anar a demanar ajuda a l'estanc. El segon assalt va tenir lloc el 13 d'agost a Girona. Els lladres van encanonar un repartidor mentre circulava amb la seva furgoneta, li van robar més de 13.000 euros en tabac i també li van arrencar la caixa forta del vehicle (amb 6.500 euros a l'interior). Un mes i mig després, el grup va tornar a actuar. El 5 d'octubre, van assaltar un altre repartidor mentre circulava per la carretera que uneix Fornells de la Selva amb Quart (Gironès). El van encanonar amb la pistola i li van robar cartrons de tabac valorats en més de 6.500 euros. Atrapats en plena feina La banda va caure cinc dies més tard. Precisament, quan estaven a punt d'assaltar un altre camió de tabac a Riudarenes. Els Mossos d'Esquadra, que ja els seguien la petja, els van atrapar abans no cometessin el robatori. A dins del cotxe, els lladres hi duien fins a 931 paquets de tabac i tot allò necessari per dur a terme els assalts (passamuntanyes, guants, esprais de defensa personal, un revòlver, brides de plàstic per lligar les víctimes, gorres i ulleres de sol). L'Audiència de Girona va condemnar els tres lladres per delictes com robatoris amb violència, tinença il·lícita d'armes i pertinença a grup criminal. Les penes que va imposar el tribunal, però, van ser desiguals. A Holguín l'Audiència el va condemnar a 8 anys; a Madrigal, a 5 anys i tres mesos, i a Nieto, a dos anys i nou mesos.  Admet el del fiscal Tant el fiscal com les defenses dels tres condemnats van recórrer la sentència davant del Tribunal Suprem. En el primer cas, per demanar més pena; i en els altres tres, per rebaixar-la. L'alt tribunal, però, rebutja tots els arguments de les defenses i només n'estima un del fiscal.  En concret, el TS dóna la raó al ministeri públic a l'hora de considerar que, quan la policia els va enxampar aquell 10 d'octubre del 2010, la banda estava cometent una temptativa de robatori. Inicialment, l'Audiència de Girona els havia absolt d'aquests fets. L'alt tribunal, però, creu que en aquest cas hi ha prou elements que permeten saltar d'allò que seria un "acte preparatori" per cometre un delicte a l'evidència d'una "execució" imminent d'aquest. La sentència, de la qual ha estat ponent el magistrat Carlos Granados, recull que, quan la policia els va aturar a Riudarenes, els tres lladres estaven a punt d'assaltar un altre camió de tabac. I que si els mossos no haguessin intervingut, els acusats "sens dubte" haurien "consumat el delicte". Per això, a tots els delictes pels quals l'Audiència ja va condemnar la banda, el TS n'hi afegeix un altre: temptativa de robatori amb intimidació. I per aquest, l'alt tribunal apuja sis mesos la pena a cadascun dels lladres. És a dir, que queden en 8 anys i mig per a Holguín, 5 anys i 9 mesos per a Madrigal, i 3 anys i 3 mesos per a Nieto.

Summary: El Tribunal Suprem apuja les condemnes als membres d'una banda que assaltava repartidors de tabac al Gironès i la Selva


Catalunya ha impulsat un projecte pioner a nivell mundial per detectar, donar visibilitat i dissenyar polítiques per a persones amb intel·ligència límit. Els experts han presentat l'estudi 'Recomanacions per a l'atenció de persones amb funcionament intel·lectual límit' durant unes jornades internacionals que es fan a Girona. El cap del servei de discapacitat intel·lectual de l'IAS, el psiquiatre Ramon Novell, ha detallat que es tracta d'un grup de persones amb necessitats específiques que fins ara han quedat "invisibles" a nivell social. Calculen, però, que representen entre un 3 i un 13% de la població. Són persones que tenen un coeficient d'entre 70 i 85, per sobre de la discapacitat intel·lectual però per sota del que es considera una intel·ligència normal. "Són un col·lectiu que tenen dificultats enormes d'integració i el que busquem és evitar que quedin en terra de ningú", ha detallat Novell. L'estudi, encarregat pel Departament de la Presidència, fixa les bases per abordar l'atenció de forma transversal en els àmbits educatiu, sanitari, judicial, social i laboral.  El 2014 el Govern va encarregar un estudi a un grup d'experts de diferents àmbits amb els objectius de fixar uns criteris de detecció precoç i diagnòstic del funcionament intel·lectual límit, definir un pla individualitzat d'intervenció, millorar la integració social i laboral del col·lectiu i garantir la coordinació interdepartamental i interdisciplinària en l'atenció de les persones amb intel·ligència límit. L'estudi s'ha traduït en una recomanacions d'atenció que han presentat aquest divendres en unes jornades internacionals que es fan al Palau de Congressos de Girona. El cap del servei de discapacitat intel·lectual de l'Institut d'Assistència Sanitària, el doctor Ramon Novell, ressalta que és un col·lectiu de persones important i amb necessitats específiques que fins ara s'ha mantingut gairebé "invisible". De fet, els experts calculen que entre un 3 i un 13% de la població de Catalunya té una intel·ligència límit, que va del 70 al 85 de coeficient intel·lectual. Són persones que no tenen una discapacitat intel·lectual però tampoc una intel·ligència "normal". Ara per ara, però, la majoria no estan diagnosticats. "Tenen dificultats per dur a terme les seves vides de forma inclusiva, el repte és prou clar com perquè hi dediquem esforços", ha explicat Novell. Es tracta d'un estudi pioner a nivell internacional. Un dels primers reptes és establir un consens professional sobre la detecció de la intel·ligència límit. "És dificultós perquè ara per ara l'únic criteri vàlid que tenim actualment és el coeficient intel·lectual", ha detallat.  Tot i que el 70% de les persones amb intel·ligència límit tenen vides "perfectament adaptades", Novell ressalta que la detecció precoç pot ajudar a abocar-hi recursos per garantir la inclusió. "Hem d'establir mecanismes de coordinació entre tots aquells que han de proporcionar suport perquè no ens passem la pilota els uns als altres i la persona caigui en terra de ningú", ha afirmat. Les recomanacions abasten tots els àmbits possibles: educatiu, sanitari, judicial, social i laboral.  "Són persones amb un grau de vulnerabilitat que ha de ser identificada", ha especificat el psiquiatre que adverteix que el principal problema és que es tracta d'un col·lectiu "pràcticament invisible atès a que el seu funcionament s'apropa molt més a la normalitat que a allò que s'identifica com a discapacitat".  Els experts aposten perquè, tal com s'ha fet en la salut mental, Catalunya tingui una xarxa per donar resposta a les necessitats d'aquest col·lectiu per evitar "que quedin desatesos a nivell sanitari, educatiu i social". Les recomanacions busquen acompanyar les persones per assegurar, per exemple, la inserció laboral o que tinguin accés a un habitatge digne.  A banda de presentar l'experiència catalana, els experts de diferents països que s'han reunit a les jornades treballen en un document d'abast internacional, que persegueix també assentar les bases per identificar el funcionament intel·lectual límit. Les conclusions es recolliran en un document anomenat 'Declaració de Girona sobre l'impacte econòmic i social del Funcionament Intel·lectual Límit'.

Summary: Catalunya impulsa un projecte pioner per detectar i dissenyar polítiques per a persones amb intel·ligència límit


Els Mossos d'Esquadra van detenir dimecres tres homes després d'assaltar un domicili del Cogul (Garrigues) fent-se passar per policies i amb armes curtes. Els fets van passar el mateix dia, quan cap a les 15 hores dos homes van trucar a la porta i van entrar per la força al domicili quan els van obrir. Els dos assaltants anaven amb roba policial i passamuntanyes, van amenaçar amb una pistola les persones que hi havia a la casa i van fer que obrissin la caixa forta. Després de comprovar que no contenia res de valor van fugir sense robar res. En conèixer els fets, els Mossos van muntar un dispositiu tancant les carreteres principals i secundàries per interceptar els assaltants. Cap a les 16 hores, en un control a la carretera que va de Lleida a Artesa de Segre, els Mossos van aturar un vehicle sospitós ocupat per dos homes, els lladres, i els van detenir. Minuts més tard van detenir un tercer implicat, que havia baixat del vehicle a Artesa. En un camí proper al lloc on es van produir les detencions, els Mossos van localitzar una motxilla que contenia peces de roba policial, dues pistoles, un passamuntanyes, guants i altres estris.  Els detinguts, dos dels quals amb antecedents, han passat aquest dissabte a disposició judicial. Tenen 36, 56 i 59 anys, són de nacionalitat espanyola i veïns de Lleida. Se'ls atribueixen els delictes de robatori amb violència i intimidació, tinença il·lícita d'armes i usurpació de funcions públiques.

Summary: Detenen tres persones després d'assaltar un domicili del Cogul fent-se passar per policies amb armes curtes


Un caçador de Vilademuls ha estat la primera persona ferida a comarques gironines per diverses picades de vespa asiàtica. Va passar a principis d'aquest mes mentre caminava per un camí ple d'esbarzers. El niu estava a uns 30 centímetres de terra, tapat per la vegetació, i en cap moment va sospitar de la seva presència. De cop van un grup de vespes asiàtiques van començar a atacar-lo. "Em vaig haver de refugiar al cotxer perquè me seguien i m'estaven picant", detalla. La roba gruixuda que duia va evitar que fos més greu i van picar-lo a cinc punts, un a la galta que li va quedar inflada i vermella. El que més recorda és el dolor de les pessigades. Tot i anar al metge, li van fer mal durant sis hores segons explica aquest veí de Vilamarí. El seu cas ha disparat les alarmes i l'Ajuntament de Vilademuls ha demanat ajut als Agents Rurals i a la Diputació de Girona per combatre la seva propagació i evitar que un fet així es pugui repetir. El seu alcalde, Àlex Terés, diu que no tenen recursos per fer-ho tot sols i que ara ja és un tema de seguretat pública. Ahir van localitzar un nou niu a la zona d'Olives i ja preveuen que amb la caiguda de les fulles se'n detectin més. Volen estar preparats el març vinent amb mitjans, com ara trampes, que és quan les reines faran els ruscs. Vilademuls ha estat el primer indret de la demarcació de Girona on s'ha registrat una persona amb picades de diferents exemplars de vespa asiàtica. Un caçador de Vilamarí, del terme municipal de Vilademuls (Pla de l'Estany) va patir a principis de novembre un atac mentre caminava per un camí a tocar d'un bosc d'aquest poble. A banda i banda estava embardissat i res li va fer pensar que hi podia haver un niu d'aquesta espècie invasora. Admet que no va saber que eren aquestes vespes fins que se les va veure enganxades a la roba i pressuposa que el fet de moure branques del voltant va fer que sortissin amb agressivitat.  En veure que l'estaven picant i sentint el soroll que feien va decidir córrer fins al cotxe que estava uns metres més enllà i refugiar-s'hi. Va veure que en tenia d'enganxades a la roba, que per sort era gruixuda, i se les va anar traient sense sortir. Finalment, va patir cinc picades. Una a la galta, que va fer que li quedés ben inflada i vermella. Tot seguit va anar al CAP de Bàscara perquè el curessin. Malgrat el tractament d'antinflamatoris i antibiòtic, recorda que el dolor va ser intens durant les següents 6 hores, una cosa impensable amb les picades de vespa comuna, segons admet. Les marques van tardar a marxar-li uns quants dies.  El niu feia uns 40 centímetres de diàmetre i estava a uns 30 centímetres de terra, completament cobert de vegetació. El caçador ha tornat al lloc aquest dijous, acompanyat de l'alcalde del municipi, i es veia perfectament el forat que ocupava un cop enretirat i destruït pels Agents Rurals. "No sabia que podien fer ruscs a tocar de terra; sabia pels mitjans que els feien molt enlaire, als arbres, i així és molt difícil que te piquin perquè ja no les molestes", afirma. Després d'aquella experiència no li va fa por tornar a bosc però creu que tothom haurà d'anar amb molt de compte perquè no els pugui passar el mateix.  Aquest és un tema que preocupa especialment al municipi arran d'aquests fets. El seu alcalde, Àlex Terés, avisa que "ja no és només un tema mediambiental molt seriós d'una espècie invasora sinó que ara també afecta a la seguretat pública". Vilademuls fa uns 62 metres quadrats i bona part de l'espai és forestal i amb molts veïnats disseminats. Això fa que sigui molt difícil controlar i detectar la presència d'aquests nius. I més ara que se sap que poden estar arran de terra i que actuen amb aquesta virulència. És per això que han acudit als Agents Rurals i a la Diputació de Girona perquè els ajudin a traçar un pla d'actuació per intentar frenar la seva propagació. En el que va d'any ja han detectat uns cinc ruscs. L'últim ahir, a la zona d'Olives, i sospiten que n'hi pot haver un altre a Sant Esteve de Guialbes. Amb la caiguda de les fulles, preveuen que aniran apareixent-ne de nous.  Segons els experts, de cada niu poden sortir unes 6 reines però en el cas dels ruscs grossos poden arribar a ser fins a 20. "La propagació és exponencial i és ara que s'han de fer els esforços  perquè si no, serà imparable", afegeix el batlle. Esperen que de cara al març vinent ja tinguin més instruments, com ara trampes instal·lades, que és quan les noves reines surten a fer nius.

Summary: Un caçador gironí atacat per vespes asiàtiques:"Em vaig haver de refugiar al cotxe perquè me seguien i m'estaven picant"


El coordinador nacional d'ERC, Pere Aragonès, ha encoratjat els independentistes a mostrar els seus "somriures" per combatre la "criminalització" del moviment arran de les acusacions de terrorisme de membres vinculats als CDR. "Com més crispats ens vulguin per contribuir al seu relat d'igualar independentisme a violència, més somrients ens trobaran", ha expressat en la seva intervenció al consell nacional d'aquest dissabte. D'altra banda, ha considerat que les eleccions del 10-N han de ser una de les respostes a la sentència del Tribunal Suprem. En aquesta línia, s'ha dirigit a votants del PSC i dels comuns per dir-los que ERC és la seva "opció" a les urnes perquè els republicans són els que estan "disposats" a "aturar l'extrema dreta política, judicial i mediàtica". Aragonès ha afirmat que ara venen unes setmanes "decisives" i ha reclamat que, davant els "intents d'aguditzar el conflicte i de solucionar-lo per la via penal", es continuï treballant per la solució democràtica, que és el dret a l'autodeterminació. En aquest sentit, ha assegurat que el partit, que aquest dissabte ha reunit el consell nacional de forma extraordinària, ja fa feina i "s'endreça" per assumir les responsabilitats al costat d'un país "dempeus". El coordinador nacional d'ERC ha criticat els qui volen "construir a través de filtracions" que l'independentisme és violent: "Som gent de pau i l'independentisme rebutja la violència, sempre i a tot arreu, vingui d'on vingui". D'altra banda, ha expressat que els republicans han estat "els primers en defensar un moviment pacífic i de conviccions democràtiques" i que, precisament per aquest motiu, són els qui estan "legitimats" per a aixecar-se contra la "criminalització" de l'independentisme.  A més, ha reivindicat el dret de presumpció d'innocència i ha exigit que s'acabi "l'opacitat" de l'Audiència Nacional. "Tenim antecedents, de l'AN i el jutge, que va iniciar causes que després s'han acabat desmuntant", ha respost Aragonès davant de les crítiques d'altres partits perquè hagin qüestionat l'operació Judes. Després dels incidents al debat de política general al Parlament, Aragonès ha dit que no permetran que es banalitzi el terrorisme. Davant la imminent sentència del Tribunal Suprem, ha garantit que ERC estarà "davant" defensant "pacíficament els drets i llibertats de tothom". "Quan ens volen enfadats, quan ens volen en un racó i que ens radicalitzem en les formes, els hem de contestar amb una acció política àmplia, transversal; que com més petits ens vulguin, més grans i abraçant més serem", ha continuat. Així, ha assegurat que "com més crispats els vulguin per a igualar l'independentisme a violència, els contestarem amb el més grans dels somriures". En un moment en què està damunt la taula el tipus de resposta que s'ha de donar al veredicte sobre el procés de l'1-O, Aragonès ha fet una crida a "enfortir les institucions" amb els qui estan pel dret a l'autodeterminació, pel final de la "repressió" i els valors republicans, quan "d'altres les volen estrafolàries". De cara al 10-N, Aragonès s'ha dirigit als ciutadans que el 28-A van triar les paperetes del PSC i dels comuns a Catalunya, que van "confiar en uns dirigents que han acabat atrapats en l'ego". "Els únics que estem disposats a treballar, no només per a aturar l'extrema dreta parlamentària, també la judicial i la mediàtica, i per construir un futur on no es comprin els relats de l'extrema dreta sobre l'independentisme vincular a la violència, és ERC".

Summary: Aragonès, davant la "criminalització" de l'independentisme: "Com més crispats ens vulguin, més somrients ens trobaran"


La presidenta de l'ANC, Elisenda Paluzie, ha reivindicat a l'inici de la manifestació contra la sentència que, a més "repressió" de l'Estat, "més mobilitzacions" hi haurà a Catalunya. En declaracions als periodistes, Paluzie ha afirmat que l'Estat té com a objectiu "espantar" els independentistes i "fer-los por" amb les detencions i els empresonaments de les darreres setmanes, els de les protestes i els dels CDR de fa un mes. També la sentència condemnatòria vol que la gent "deixi de mobilitzar-se", segons Paluzie. En canvi, diu, el missatge que està donant el moviment és "tot el contrari": "Vosaltres reprimiu i vulnereu drets, ens condemneu per manifestar-nos; i nosaltres ens tornarem a manifestar, a mobilitzar i a lluitar per culminar el procés d'autodeterminació".

Summary: Paluzie (ANC): "A més repressió, més mobilitzacions als carrers hi haurà"


L'ANC i Òmnium Cultural han coincidit aquest divendres en avisar JxCat i ERC que si no fan una proposta conjunta "la paciència de la gent no durarà per sempre". La presidenta de l'ANC, Elisenda Paluzie ha assegurat que està "farta de divisions i tàctica", mentre que el vicepresident d'Òmnium Cultural, Marcel, Mauri, ha avisat que "la ciutadania es posarà al capdavant. Prou de baralles i debats estèrils, la repressió de l'Estat busca la divisió i desunió", ha assegurat. Paluzie i Mauri han tancat, juntament al president de l'Associació de Municipis per la Independència (AMI), Josep Maria Cervera, l'acte central de l'ANC a Barcelona aquest Onze de Setembre a la plaça Letamendi. En la seva intervenció, Paluzie ha alertat que no es pot seguir esperant l'acord dels partits per reprendre el camí mentre es veuen cada dia "renuncies i divisions que generen frustració" entre els ciutadans. "No som un país simbòlic, sinó de debò, n'estem farts de la divisió i de la tàctica", ha remarcat Paluzie.  En aquest context, ha exigit "una estratègia conjunta" i ha demanat a Oriol Junqueras i Carles Puigdemont que es llegeixin el llibre de l'altre, reflexionin, parlin i facin una proposta conjunta. "Nosaltres volem ajudar, però si no us hi poseu la paciència de la gent no durarà per sempre", ha alertat.   Per altra banda, Paluzie ha anunciat que des de l'ANC engegaran "una campanya de sobirania fiscal pagant els impostos a la Generalitat de Catalunya, demostrant que la independència econòmica no és tan difícil. Som nosaltres pagant a la finestreta que toca dient qui té el poder". La presidenta de l'entitat ha aprofitat de fer aquestes declaracions des de la plaça Letamendi que està al costat de l'Agència Tributària.  "Ja en tenim prou de baralles" En la mateixa línia que Paluzie, Mauri ha lamentat la "disputa interna permanent. Ja en tenim prou de baralles i debats estèrils, la repressió de l'Estat busca la divisió i desunió i això no és excusa per posar-nos dempeus altre vegada i assumir el repte que tenim entre les mans" i per "fixar l'horitzó que ens ha de permetre culminar aquest procés d'alliberament nacional".  Ha apel·lat als polítics sobiranistes independentistes que "no es deixin dur pels interessos de partit i que pensin en el país sencer, perquè sinó la ciutadania es posarà de nou al capdavant, com ho va fer", ha dit, el 2010 i des del 2012 quan "va començar aquesta onada".   Per altra banda,  Mauri ha remarcat que no volen formar part "d'un Estat que tapa les vergonyes d'una monarquia corrupta i imposada pel franquisme. I sí, Valtònyc tenies raó: els Borbons sou uns lladres"  El president de l'Associació de Municipis per la Independència (AMI), Josep Maria Cervera, ha manifestat que hi ha "una pandèmia" que fa més de 300 anys que pateix Catalunya que no és cap altra que la relació amb Espanya. "Una relació tòxica de fa segles", ha remarcat. "La vacuna ens l'hem de fer nosaltres i es diu independència", ha afegit.   Acte central A les 17.14 han obert les portes a l'acte central de l'ANC a la plaça Letamendi de Barcelona presentat per Joan Solé i Mònica Socías, on també hi ha participat Adrià Alsina i Antonio Baños. Durant l'acte s'han ofert imatges de les concentracions que s'han realitzat per tot Catalunya i els presentadors les han anat comentant. Una idea que s'han anat reiterant en les connexions amb municipis de Catalunya com Vic és que aquesta ha estat "la mobilització més gran d'Europa en l'època covid". També s'ha connectat amb Girona, Lleida i Tarragona. També s'ha presentat el repte solidari xarxaindependència.cat que acumula "més de 10.000 vincles solidaris" i s'ha fet un homenatge a l'activista i fundador de Wikileaks, Julian Assange. "Volem donar suport a qui ens va donar suport fa tres anys amb qui es va posar al costat de les urnes", ha dit Joan Solé. També s'ha recordat als independentistes presos.

Summary: L'ANC i Òmnium avisen JxCat i ERC que si no fan una proposta conjunta "la paciència de la gent no durarà per sempre"


La T-Mobilitat es convertirà en el nou sistema de pagament del transport públic a l’àrea metropolitana de Barcelona la tardor del 2018. Ho ha anunciat l’Autoritat del Transport Metropolità (ATM) aquest dimecres en el marc del Mobile World Congress, on ha mostrat per primer cop les targetes i màquines validadores amb què funcionarà el nou sistema de bitllet de transport. La previsió és que l’entrada en vigor a l’àrea metropolitana vagi acompanyada de la implantació d’una tarifa plana a la primera corona. Més endavant, de cara al primer semestre del 2019, el nou sistema es desplegarà a tota la zona ATM i es pagaran els viatges en base al quilometratge dels desplaçaments, sense seguir les zones prefixades a dia d’avui. Pel que fa a les ATM de Girona, Lleida i Tarragona, la T-Mobilitat funcionarà a finals del 2019.

Summary: La T-Mobilitat entrarà en funcionament a l’àrea metropolitana de Barcelona la tardor del 2018


Ecologistes en Acció denuncia  que la fuita detectada dimarts a la central nuclear de Vandellòs II afecta el circuit primari de refrigeració, “el mateix element clau per a la seguretat” que en la del 8 d'abril passat. Segons el portaveu de l’entitat, Francisco Castejón, l’aparició d’una nova fuita “és alarmant perquè, o bé no es va reparar bé, o bé les inspeccions realitzades no van ser suficients”. Davant d’aquesta situació, Ecogolistes en Acció creu que la central no s’ha de tornar a posar en funcionament fins que no es conegui el motiu d'aquesta nova fuita i es prenguin les mesures perquè no es repeteixi. A més, l’entitat torna a demanar que no es renovi el permís d’explotació de la central, que expira el juliol del 2020. Segons recorda l’organització ecologista en un comunicat, la fuita està per sota de les Especificacions Tècniques de Funcionament (ETF), ja que s'han detectat 19 litres per hora i el límit és de 227. Malgrat tot, l’entitat diu que això no resta gravetat a l'incident perquè s'ha produït al mateix lloc que en la que de l’abril passat.  Ecologistes en Acció afegeix que el circuit afectat és clau perquè extreu la calor del reactor i, sense aquest procés, “augmentaria la temperatura del reactor fins a produir-se la fusió del nucli, tal com va passar en els accidents de Harrisburg (1979), Txernòbil (1986) o Fukushima (2011)”. L’entitat subratlla la importància de no permetre cap fuita, atès que això pot ser indici d'un trencament proper del circuit. L’organització denuncia que, malgrat que la fuita de l’abril passat hauria d’haver motivat “la parada immediata” de la central, ni els operadors ni el Consell de Seguretat Nuclear ho van creure necessari. Això va motivar una denúncia que va ser acceptada per la fiscalia “atès que s’ha d’aturar la central quan es detecta una fuita de la barrera de pressió” i, finalment, “es va aturar la central per procedir a la recàrrega i se suposa que es va reparar la fuita”, afegeix el comunicat.  ANAV i el CSN asseguren que l'incident no ha tingut conseqüències ni per a les persones ni el medi Aquest dimarts, la central nuclear Vandellòs II va iniciar la seqüència de parada no programada després de la detecció d’aquesta fuita al sistema de refrigeració del reactor. El CSN va apuntar que els sistemes de seguretat de la planta havien funcionat "en tot moment en la forma prevista del seu disseny". L'empresa titular de la planta atòmica, ANAV, va notificar cap a tres quarts de dues del migdia l'incident. Segons el comunicat difós per la societat gestora, els tècnics van observar un petit increment de cabal de l'aigua recollida als embornals de l'edifici de contenció. Amb l'objectiu de facilitar que es donessin les condicions adequades per a permetre l'accés a l'interior de l'edifici i caracteritzar la fuita així com determinar les accions posteriors, es va portar la planta a mode 3 -espera calenta-.  D'acord amb el CSN i ANAV, l'incident no ha tingut conseqüències per a les persones ni el Medi Ambient i ha estat de classificat com a nivell 0 preliminar en l'Escala Internacional de Successos Nuclears i Radiològics (INES).

Summary: Ecologistes en Acció denuncia que la fuita de Vandellòs II ha passat al mateix sistema que fa nou mesos


L'investigador per a l'Europa Occidental de Humans Right Watch Kartik Raj ha recordat a l'estat espanyol que té "el deure" de protegir els drets d'assemblea i llibertat d'expressió. Això malgrat que el "la màxima cort espanyola" hagi ordenat que el referèndum no es podia fer. L'investigador alerta que aquestes asseveracions serveixen "per igual" tant per a la gent que s'oposa a la independència com per a la que hi dona suport. I afegeix: "en el cas que la policia utilitzi la força per fer front a disturbis de l'ordre públic, s'han d'assegurar que les seves accions són necessàries i proporcionades".

Summary: Human Rights Watch recorda a Espanya que té "el deure" de protegir els drets d'assemblea i llibertat d'expressió


El sindicat Unió de Pagesos (UP) ha reclamat al Govern un replantejament urgent en la gestió de la fauna salvatge a tot el territori, ja que consideren que les mesures aplicades en els darrers anys han demostrat ser ''ineficaces'', tant per disminuir les poblacions de les diferents espècies com per evitar els danys, cada vegada més elevats als conreus i als ramats de muntanya. Segons el sindicat, algunes espècies com els senglars i els conills s'han convertit en ''veritables plagues'' i el seu increment no té aturador. Els danys que provoquen, asseguren, van més enllà de les pèrdues econòmiques en conreus ja que han fet perdre moltes collites i fins i tot alguns pagesos s'han vist obligats a canviar de cultiu. Tot plegat, diu UP, posant en risc la continuïtat d'explotacions agràries. L'espècie que més danys causa a tot Catalunya és el senglar, amb una població estimada de 60.000 exemplars, segons dades del Departament d'Agricultura. Els captures han anat augmentant any rere any, arribant la temporada 2014-2015 als 36.447 exemplars (34.789 en àrees privades de caça, 687 en les reserves nacionals de caça i 971 en les zones de caça controlada). Només les captures en les àrees privades de caça han augmentat un 54% entre el 2000 i el 2015. Tot i que el període hàbil de caça va de setembre a finals de març, entre juny i agost també es pot caçar amb una comunicació (4.473 a tot Catalunya). A més, el 2015 es van atorgar un total de 1.026 autoritzacions excepcionals de caça per danys de senglar a tot Catalunya (un 54,29% del total de 1.890 autoritzacions que es van atorgar). Tenint en compte aquesta situació, Unió de Pagesos demana una nova normativa en la gestió de fauna, a més d'una llei de caça catalana que reivindica des de fa molts anys, que faci compatibles les necessitats tant de pagesos com de caçadors, i que superi l'actual, que és del 1970. El sindicat considera imprescindible disposar d'una normativa que es basi en censos de fauna públics, basats en criteris tècnics, que s'actualitzin periòdicament per saber amb més exactitud quan i com cal actuar per rebaixar les superpoblacions de fauna fins a nivells assumibles per a l'agricultura i aconseguir, d'aquesta manera, reduir els danys que actualment pateixen les explotacions agràries. La mesura d'emergència cinegètica proposada per Unió de Pagesos, que permet actuar a l'administració per reduir superpoblacions en cas de danys i quan es demostra la falta o la incapacitat d'actuació dels titulars de la zona declarada en emergència, tampoc és, a la pràctica, una eina eficient, ja que no disposa d'un protocol per una aplicació eficaç que garanteixi que es prenen totes les mesures necessàries per reduir la població per sota dels llindars d'emergència. D'altra banda, en el cas dels voltors, sobretot a la primavera, època de més risc d'atacs, el sindicat demana a l'administració que es facin realment efectives les mesures de suport als ramaders, la vigilància de les zones de risc d'atacs per part del cos d'agents rurals i, si és necessari, que es foragitin els voltors. UP reclama al Govern que ''deixi de negar l'existència dels atacs, que actuï per prevenir-los, i que siguin veterinaris els que facin els peritatges dels danys per compensar els efectivament produïts''. El sindicat considera que l'Administració no pot continuar negant que els voltors ataquen bestiar viu que no està moribund: ''una vaca o euga que està patint, fins i tot en un part amb complicacions, no és un animal necessàriament moribund, com tampoc és un vedell'', han remarcat. Pel que fa a les espècies ja extingides i reintroduïdes, com és el cas de l'ós bru al Pirineu, Unió de Pagesos defensa que es limiti i que, tenint en compte que la població d'aquest animal segueix creixent, no s'haurien d'alliberar més exemplars, ja que l'augment d'aquesta població és incompatible amb l'activitat ramadera. Pel sindicat cal reforçar les mesures per evitar els atacs a les vaques i al bestiar equí i boví, que també han començat a patir-ne els danys.

Summary: UP reclama al Govern un canvi urgent en la gestió de fauna salvatge per ''ineficàcia'' de l'actual


L'exlíder de Podem, Albano Dante Fachin, ha tornat a demanar el vot per partits independentistes. Ja ho ha fet aquest dijous al matí en un acte d'ERC, però davant l'auditori cupaire ha estat més explícit. "Hi ha matisos entre partits independentistes, molts d'ells importantíssims". Cal , diu, "un partit que es cregui la idea del procés constituent i de la radicalitat democràtica, que ha de ser digne i que ha d'estar dempeus", en clara al·lusió a l'eslògan de la CUP. Des de la CUP, la candidata Núria Gibert, número 10 per Barcelona, ha apel·lat a la classe treballadors de l'àrea metropolitana i ha demanat que "cap vot obrer" vagi al PP, al PSC o a Cs. Fachin, com ja ha fet a l'acte d'ERC al que ha assistit aquest dijous, adverteix que si el 21-D no hi ha una victòria de l'independentisme "guanya Rajoy". L'exlíder de Podem ha fet una crida al cupaires a "posar-se les piles" per garantir aquesta majoria i s'ha mostrat un punt més explícit al demanar el vot per la llista de Carles Riera. Considera que els cupaires compleixen, els que per ell són "premisses" imprescindibles a l'hora de decidir la papereta. Ha demanat el vot per "un partit que es cregui idea del procés constituent i de la radicalitat democràtica, que tingui clar que ningú decidirà per nosaltres, que ha de ser digne i ha d'estar dempeus". Aquesta, diu, és "la manera més fàcil de dir a Rajoy que aquí hi ha un poble digne", insisteix Fachin. "Alguns som independentistes i altres no, però no ens callaran pegant-nos. Seguirem posant les urnes pel que ens doni la gana", ha afegit l'exlíder de Podem. En aquest sentit, Fachin ha carregat contra la posició dels seus excompanys de Podem i la candidatura de Catalunya en Comú i ha insistit que cada vot per a ells és "un vot contra l'1-O". Fachin ha retret a Elisenda Alamany que vulgui "fer passar pàgina" en relació als fets del referèndum. D'altra banda, des de la CUP fan una crida a la classe treballadors perquè "cap vot obrer ni pensionista" vagi al PP, al PSC o a Cs: "És el bloc que té el cinisme de baixar dels seus barris benestant als barris de les classes populars per vendre les seves mentides", ha etzibat la candidata Núria Gibert, número 10 per Barcelona.

Summary: Fachin aposta per la CUP: "Hi ha matisos entre independentistes i cal estar dempeus"